Bingolappu-Simo

Bingolappu-Simo on eräs Porin legendaarisista kadunmiehistä josta huhutaan huomattavasti enemmän kuin tiedetään. Tarina kertoo herran olleen nuoruudessaan urheilija ja laajimmalle levinneet muistot porilaisten keskuudessa Simosta liittyvätkin herran ilmiömäiseen kykyyn kävellä käsillään. Onpa tämä kyseinen taito jopa siinä määrin kuuluisa että Porin torille rakennettu patsas "Toriparlamentti" on ikuistanut tämän!

Toinen hyvin yleinen Simoon liitetty asia on mitä erilaisimmissa yhteyksissä seiniin kirjoitettu teksti "Bingolappu-Simo iski taas!", joka Porissa on ollut lähes "Jim Carrey was here" -tyyppinen ilmiö. Tiettävästi Simo itse ei kyseisistä teksteistä ole tosin kirjoittanut ainuttakaan, mutta ilmiö on porilaisten mukana levinnyt myös kaupungin ulkopuolelle. Eräs monista Simoon liitetyistä huhuista kertoo Simon jääneen LSD-kokeilun vuoksi ns. "ikuiselle tripille" vierailtuaan Kööpenhaminan Christianiassa, mutta huhun paikkansapitävyydestä ei ole tietoa.

Nimensä Bingolappu-Simo sai kun hän palkkautui jakamaan ilmaisjakelulehtiä ja siihen aikaan joka lehdessä oli irtileikattava bingokuponki, jolla sai vapaapelin. Simo leikkasi jokaisesta lehdestä kupongin irti ennen kuin jakoi lehdet.